《禹帝祠》
宋代·喻良能

几岁钦文命，今朝拜禹陵。
稽山新雨霁，鉴水暮云凝。
更睹玄圭锡，悬知四载乘。
川灵洎河伯，千古获依凭。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。